Consiliul Concurenței ia la bani mărunți piața imobiliară din București. Care e marea enigmă
- Cristian Raducanu
- 30 mai 2024, 22:40
Consiliul Concurenței a anunțat recent că va iniția un studiu pentru piața imobiliară rezidențială dar și nerezidențială. Studiul demarat are scopul de a identifica obstacolele care limitează dezvoltarea sectorului imobiliar. Precum și stabilirea aspectelor care pot păcăli potențialii clienți.
Consiliul Concurenței controlează actorii de piața imobiliară
„Consiliul Concurenţei a demarat un studiu pe piaţa imobiliară rezidenţială şi nerezidenţială din municipiul Bucureşti. Pentru a identifica posibile bariere care stau în calea dezvoltării industriei, dar şi aspectele care pot induce în eroare consumatorul”, potrivit unui comunicat al autorității de concurență.
Astfel, Consiliul Concurenței va supune analizei legătura între companiile care deja sunt active pe piața imobiliară și modul de operare al acestora în diferitele faze de dezvoltare.
Consiliul Concurenței își va centra demersul pe acțiunile menite să lămurească orice neclarități în privința aspectelor care pot afecta concurența, evident și consumatorii. Autoritatea se va apleca asupra legislației în vigoare, ritmul de dezvoltare, factorii care ridică prețul imobilelor precum și cauzele care determină diminuarea calității în fazele de construcție.
Dezvoltatorii care încalcă legea vor fi sancționați
În acest sens, Consiliul Concurenței va cere date suplimentare de la dezvoltatorii activi pe piața imobiliară. Totodată, inspectorii vor analiza opiniile consumatorilor în materie de calitatea construcțiilor, managementul sau facilitățile disponibile.
Ultimul pas al analizei constă în fundamentarea concluziilor și redactarea soluțiilor pentru eliminarea impedimentelor care limitează dezvoltarea sectorului imobiliar. Nu în ultimul rând, Consiliul Concurenței va aplica sancțiuni unde situația o impune.
Consiliul Concurenței nu a identificat ilegalități
„Reamintim că prioritatea autorităţii de concurenţă este reprezentată de identificarea şi eliminarea oricăror disfuncţionalităţi manifestate în cadrul pieţelor şi remedierea eventualelor disfuncţionalităţi privind accesul sau relaţiile companiilor active pe piaţă. De asemenea, în cazul în care descoperă încălcări ale legii, iniţiază procedurile necesare pentru a le sancţiona.”, a informat Consiliul Concurenţei.
Președintele Consiliului, Bogdan Chirițoiu, a precizat ulterior că autoritatea pe care o conduce nu a identificat ilegalități în sectorul imobiliar. Analiza fiind mai degrabă o formalitate de îndeplinit.
„Având în vedere dezvoltarea sectorului imobiliar din ultimii ani, vrem să vedem cum funcționează, care sunt mecanismele de operare ale companiilor care activează în acest domeniu și, în același timp, să identificăm care sunt obstacolele din punctul de vedere al concurenței.
Ca urmare, vom analiza mai multe aspecte, cum sunt legislația, oferta existentă, profitabilitatea firmelor, cauzele care conduc la creșterea prețurilor și gradul de inovare – mai ales cu privire la tranziția către clădiri verzi, conform Planului Național de Reziliență și Redresare”, a menționat Chirițoiu, pentru Hotnews.